Nuuskommentaar: Op soek na die wortel van die kwaadTerwyl universiteite met onder meer die verskuiwing van vakansies probeer om die hitte van die studente-onluste te laat bedaar, speel twee onwerklikhede af wat ŉ mens laat wonder of daar nog gesag is om dinge reg te ruk. Dit blyk dat die hoof van die Valke vroeër vanjaar vir meer as R100 000 se belastingskuld voor die hof gesleep is, wat ŉ skadu werp oor die Valke se skynbare heksejag op die inkomstediens. Verder verstom die SAUK-raad se vasbeslote ondersteuning aan Hlaudi Motsoeneng bykans die hele land. Bestaan die wortel van hierdie kwaad uit een persoon, of is die aanduidings dat dit so is blote toeval? ŉ Interessante storie wat News 24 as eksklusief aanbied, is dat die hoof van die Valke, Lt. Genl Berning Ntlezema, ŉ hofbevel in die hooggeregshof in Pretoria teen hom op die lyf geloop het oor uitstaande belasting van meer as R100 000. Die Suid-Afrikaanse inkomstediens sit agter die aansoek. Dit werp net nog ŉ lang skaduwee oor die Valke se skynbare heksejag oor ŉ eenheid waarby minister Pravin Gordhan ook betrek word en waaroor ŉ boek al verskyn het waarin ŉ heel ander lig gewerp word daarop as die beeld wat die Valke van die eenheid probeer voorhou. En dan is daar nog die kwessie van die lêer oor die generaal se saak wat misterieus uit die argiewe verdwyn het… Die eintlike sirkus wat hom nou afspeel, is die herontplooiing van die SAUK se gewese bedryfshoof, Hlaudi Motsoeneng, as groepbestuurder van korporatiewe sake. Ook dit word nou deur die Openbare Beskermer aangepak. Daar moet vasgestel word of hy geskik vir dié pos is en of die regte prosedures gevolg is om hom aan te stel. Sou dit blyk dat die proses gebrekkig was, sal die Openbare Beskermer vra dat die minister en raadslede in hul persoonlike hoedanigheid vir die koste verantwoordelik gehou word. Boonop het die VF Plus prosesse begin om te bepaal of Motsoeneng verantwoordelik gehou kan word vir sommige van die verliese wat die SAUK gely het en dat hy ingevolge die Maatskappyewet persoonlik daarvoor aanspreeklik gehou kan word. Hoe gebeur dit dat ŉ raad iemand kan steun wat ook elkeen op die raad se reputasie aan flarde kan slaan? En tussenin is berig Motsoeneng het ŉ meevallertjie van R11 miljoen gekry en dat nog meer op pad is. Motsoeneng het ook aangedui hy sal weer om sy ou pos aansoek doen wanneer dit geadverteer word. Hierdie gebeure, wat so onwerklik klink, speel af teen die agtergrond dat die land al weer met die harde werklikheid van studente-onluste opgesaal sit. Verskillende berigte gee syfers dat die skade wat die “studente” aangerig het, sedert die onluste verlede jaar begin het, tussen sowat R600 miljoen en byna ŉ miljard rand beloop. En dit lyk ook nie of die oplossing op hande is nie. Trouens, die gevaar bestaan die bottel kan bars soos universiteite probeer om hul akademiese jaar af te handel. Deur te torring aan universiteitsvakansies, bied net tydelike “oplossings.” Die minister se oproepe dat die stille meerderheid wat wil studeer, hulself moet laat geld, kom ook baie laat. Verlede jaar is AfriForum Jeug-lede, wat presies dit wou doen, uit talle oorde verguis. Daar is behoorlik jag gemaak op toeskouers wat betogers wat ŉ rugbyveld tydens ŉ amptelike Varsity-bekerwedstryd beset het, van die veld gaan verwyder het. Hoe gaan jy vandale teë wat honderde miljoene rande se skade aangerig het en studente hardhandig uit klasse verwilder, sonder die risiko dat dit op “onderonsies” kan uitloop? Onthou, mens hoor kort-kort van die studente wat so aangaan dat een uitroep “ons is nie misdadigers nie!”, onder meer toe ŉ rektor gyselaar geneem is. Geen land kan so aanploeter soos die gevalle hierbo getoon het nie.